”Raskailta tuntuivat askeleet”

Erkki Vasaran Relander-elämäkerran julkistamisseminaari 20.5.2013 klo 17

F 26 juhlasalissa

Järjestäjä: Politiikan ja talouden tutkimuksen laitoksen poliittisen historian oppiaine

Avaus/Seppo Hentilä

Alustukset/Erkki Vasara/Unto Hämäläinen/Martti Häikiö

Oppiaineemme poliittinen historia, kun se jo opetusalansakin mukaisesti määrittyy lähi- tai nykyhistoriaksi, on velvollinen ottamaan tutkimustensa kohteeksi sellaisia teemoja ja aiheita, jotka herättävät kiinnostusta historiasta harrastuneen yleisön piirissä. Nykyään tällä tehtävällä on oikein nimikin: yliopiston ja yhteiskunnan välinen vuorovaikutus (YVV), joka on tutkimuksen ja opetuksen ohella yksi yliopiston tulosalueista.

Tasavallan presidentin elämäkerta, joka perustuu alkuperäislähteistön kriittiseen analyysiin, on epäilemättä tutkimusta, joka kuuluu poliittisen historian ydinalueelle. Elämäkertatutkimuksella on Suomessa kansainvälisestikin verraten suhteellisen laaja lukijakunta. Tässä siis tieteellinen intressi ja yleisön historiaharrastus selvästikin kohtaavat.

Kiinnostusta tasavallan presidenttien elämäkertoja kohtaan on meillä pitänyt yllä presidentti-instituution vahvuus poliittisessa järjestelmässämme. Vaikka tasavallan presidentin valtaoikeuksia on 1990-luvulla ja vuoden 2000 perustuslaissa kovasti riisuttu siitä, minkä ne saivat vuoden 1919 hallitusmuodossa, tasavallan presidentin asema on yhä keskeinen ja tehtävä on erittäin haluttu. Äänestysaktiivisuuden perusteella voisi ajatella, että tasavallan presidentti kiinnostaa kansalaisia kaikista julkisen vallan instituutioista kaikkein eniten.

Millaiset sitten ovat tasavallan presidenttien elämäkerroista kiinnostuneiden historianharrastajien mahdollisuudet hankkia mahdollisimman luotettavaa ja laadukasta tietoa kiinnostuksensa kohteista? Presidenttien historian tutkimustilanteen selvittäminen ei kuulu tämän seminaarin ohjelmaan, mutta en malta olla tuomatta esiin erästä hanketta, jonka suunnittelussa olin itsekin yhtenä asiantuntijana mukana. Matti Vanhasen ollessa pääministerinä asetti Valtioneuvoston kanslia vuonna 2008 Presidenttien elämäkertatyöryhmän pohtimaan, miten saataisiin itsenäisyyden satavuotisjuhliin 2017 mennessä aikaan kaikista entisistä tasavallan presidenteistä laadukas, yhteen niteeseen mahtuva elämäkerta. (Presidenttien elämäkertatyöryhmän mietintö, valtioneuvoston kanslia, VNK:n raporttisarja 5/2008.) Se, että valtiovalta kantoi huolta kansalaisten historiatietoisuudesta, ei ole Suomessa mitenkään tavatonta eikä ainutkertaista.

Työryhmämme kartoitti tutkimustilannetta ja kuulosteli tutkijapiireistä, mitä mahdollisesti oli meneillään tai vähintäänkin suunnitteilla. Päähavainnoksi muodostui se, että olemassa olevat tasavallan presidenttien elämäkerrat Ståhlbergista Koivistoon, ovat osin aika epätasainen ja aukkoinenkin sarja historiakirjallisuutta. Päädyimme siihen, että mikäli hankkeemme toteutuisi, se ulottuisi Mauno Koivistoon asti. Häneltä itseltään tiedusteltiin suostumusta – ja kun soitin hänelle, oli vastaus – jos ette kerro tätä kenellekään – juu, jos se ei o Juhani Suami. Valitettavasti kirjoittajaksi ei voitu kiinnittää ketään, koska yhdysvaltalaispankki Lehman-Brothersin konkurssista alkunsa saanut maailmanlaajuinen finanssikriisi vei myös Suomen valtiontalouden pois toivotuilta raiteiltaan.

Yksi selkeimmistä aukoista, johon myös työryhmämme mietinnössä kiinnitetään huomiota, oli tasavaltamme toisen presidentin Lauri Kr. Relanderin tieteellisen elämäkerran puuttuminen. Kaikista muista oli olemassa ammattihistorioitsijan laatima elämäkerta, joistakin tosin jo aika kauan sitten kirjoitettu. Mutta myönteisiä merkkejä oli ilmassa: saatoimme kirjata muistioomme, että dosentti Erkki Vasara on ilmoittanut aloittaneensa Lauri Kr. Relanderin elämäkerran laatimisen, samoin kuin sen, että dosentti Martti Häikiö on ilmoittanut suunnittelevansa elämäkerran kirjoittamista P. E. Svinhufvudista. Ehkä kuulemme tänään jotakin myös tämän hankkeen nykyvaiheesta.

Tässä seminaarissa keskustelemme Erkki Vasaran uunituoreesta Relander-elämäkerrasta, jonka otsikkona on nimihenkilön omia tuntemuksia kuvasta lause ”Raskailta tuntuivat askeleet”. Siltä hänestä tuntui ensimmäisenä työpäivänä 2. maaliskuuta 1925, kun hän kiipesi portaita Presidentinlinnan kolmannessa kerroksessa sijaitsevaan virka-asuntoonsa.

Tämän enempää en kirjan sisältöä avaa, vaan annan sen asiatuntija-vieraittemme tehtäväksi. Kirjoittaja, dosentti Erkki Vasara saa ensimmäisen alustuspuheenvuoron. Hän on oppiaineemme dosentti ja sattumoisin olen, saksalaisittain ilmaistuna, myös hänen ”Doktorvaterinsa”. Vasara on väitellyt suojeluskuntaurheilusta ja kirjoittanut ammatikseen tilaushistorioita erityisesti ammattiyhdistysliikkeen ja liikuntakulttuurin alalta.

Toisen alustuspuheenvuoron käyttää politiikan toimittaja Unto Hämäläinen Helsingin Sanomista. Hän on maan johtavia poliittista lähihistoriaa käsittelevän kirjallisuuden kommentaattoreita. Kolmas alustajamme on professori Martti Häikiö, jonka kirjallinen tuotanto liikkuu laajasti poliittisen historian keskeisillä alueilla diplomatian historiasta yritysten ja teknologian historiaan, elämäkertoihin ja tasavallan presidentteihin.

Alustusten jälkeen kuullaan asiantuntijoiden kommentteja toistensa puheenvuoroihin ja sitten on sana vapaa myös yleisöstä esitettäville kysymyksille. Tilaisuus päättyy klo 19 mennessä.